सूचना और प्रसारण मंत्रालय
इफ्फी का 52वां संस्करण 20 नवंबर को गोवा में हाइब्रिड मोड में शुरू होगा, दुनिया भर की 300 से ज्यादा फिल्मों का प्रदर्शन किया जाएगा
सुश्री हेमा मालिनी और श्री प्रसून जोशी को 2021 के इंडियन फ़िल्म पर्सनैलिटी ऑफ द ईयर अवॉर्ड से सम्मानित किया जाएगा
सत्यजीत रे लाइफटाइम अचीवमेंट अवॉर्ड से नवाज़े जाएंगे मार्टिन स्कॉरसेज़ी और इस्तेवान साबो
भविष्य के 75 क्रिएटिव माइंड्स, अगली पीढ़ी के सिनेमा के प्रतिनिधि इफ्फी में हिस्सा लेंगे और सिनेमा जगत के दिग्गजों से बातचीत करेंगे: महोत्सव निदेशक
52वां इफ्फी मशहूर कन्नड़ फ़िल्म अभिनेता पुनीत राजकुमार को श्रद्धांजलि देगा
पहली बार इफ्फी के इतर यहां ब्रिक्स फ़िल्म महोत्सव भी आयोजित किया जा रहा है
भारतीय अंतर्राष्ट्रीय फ़िल्म महोत्सव  के 52वें संस्करण के उद्घाटन में सिर्फ दो दिन बचे हैं और केंद्रीय सूचना एवं प्रसारण मंत्री ने घोषणा की है कि मथुरा, उत्तर प्रदेश से सांसद व अदाकारा सुश्री हेमा मालिनी और गीतकार व सीबीएफसी के अध्यक्ष श्री प्रसून जोशी को 2021 के इंडियन फ़िल्म पर्सनैलिटी ऑफ द ईयर अवॉर्ड से सम्मानित किया जाएगा। इसकी घोषणा करते हुए महोत्सव के निदेशक श्री चैतन्य प्रसाद ने इफ्फी के समृद्ध ज़ायके और विविधता भरे वैभव के बारे में बताया और ये भी कि इस बार के संस्करण से सिने प्रेमी क्या उम्मीद कर सकते हैं।
52वां इफ्फी महोत्सव 20 से 28 नवंबर, 2021 को गोवा में आयोजित किया जा रहा है। मौजूदा कोविड-19 स्थिति को ध्यान में रखते हुए इसे हाइब्रिड प्रारूप में आयोजित किया जाएगा।
इफ्फी दुनिया भर की समकालीन और क्लासिक फ़िल्मों का एक कोलाज प्रदर्शित करता है। विश्व के मशहूर फ़िल्मकार, अभिनेता, तकनीशियन, फ़िल्म आलोचक, शिक्षाविद और सिने प्रेमी यहां एक साथ आएंगे ताकि बहुत सी फ़िल्म स्क्रीनिंग, प्रस्तुतियों, मास्टर क्लास, पैनल चर्चाओं, को-प्रोडक्शन, सेमीनारों और अन्य कार्यक्रमों के जरिए सिनेमा और फ़िल्म निर्माण की कला को सेलिब्रेट किया जा सके।
इससे जुड़ी प्रेस वार्ता को संबोधित करते हुए महोत्सव निदेशक ने बताया कि इफ्फी के इतिहास में पहली बार नेटफ्लिक्स, एमेज़ॉन, ज़ी5 और वायाकॉम जैसे प्रमुख ओटीटी प्लेटफॉर्म अपनी फ़िल्मों की रिलीज़, मास्टरक्लासेज़ और अन्य चीजों के साथ इस महोत्सव में हिस्सा ले रहे हैं।
इफ्फी के अंतर्राष्ट्रीय खंड में लगभग 73 देशों की 148 फ़िल्में दिखाई जाएंगी। इस महोत्सव में तकरीबन 12 वर्ल्ड प्रीमियर, 7 इंटरनेशनल प्रीमियर, 26 एशिया प्रीमियर और लगभग 64 इंडिया प्रीमियर होंगे। इफ्फी को इस बार 95 देशों से 624 फ़िल्में मिलीं, जबकि बीते संस्करण में 69 देशों से फ़िल्में मिली थीं।
महोत्सव के निदेशक ने जानकारी दी कि विश्व सिनेमा के दो दिग्गजों - मार्टिन स्कॉरसेज़ी और इस्तेवान साबो को पहले 'सत्यजीत रे लाइफटाइम अचीवमेंट अवॉर्ड' से सम्मानित किया जा रहा है। उन्होंने बताया कि, "वे शारीरिक रूप से इस महोत्सव में शामिल नहीं पाएंगे, लेकिन इस पुरस्कार को स्वीकार करने वाले उनके वीडियो संदेश चलाए जाएंगे"।
इंडियन पैनोरमा 2021 को शुरू करने वाली फीचर फ़िल्म 'सेमखोर'  है जिसका निर्देशन सुश्री एमी बरुआ ने किया है। श्री प्रसाद ने बताया कि इफ्फी में प्रदर्शित होने वाली दिमसा  भाषा में बनी ये पहली फ़िल्म है। इंडियन पैनोरमा खंड की शुरुआती गैर-फीचर फ़िल्म 'वेद द विज़िनरी' होगी जिसका निर्देशन श्री राजीव प्रकाश ने किया है।
कार्लोस सौरा द्वारा निर्देशित 'द किंग ऑफ ऑल द वर्ल्ड'  महोत्सव की ओपनिंग फ़िल्म होगी और यही इस फ़िल्म का इंटरनेशनल प्रीमियर भी होगा। वेनिस फ़िल्म फेस्टिवल में सर्वश्रेष्ठ निर्देशक का पुरस्कार जीतने वाली जेन कैंपियोन की फ़िल्म द पावर ऑफ द डॉग यहां की मिड फेस्ट फ़िल्म होगी। महोत्सव निदेशक ने बताया कि ये फ़िल्म नेटफ्लिक्स के जरिए हमारे पास आई, उन्होंने ही फ़िल्म का भारत प्रीमियर सक्षम करवाया।
असगर फरहादी की अ हीरो के प्रदर्शन के साथ इफ्फी-52 का समापन होगा। इस फ़िल्म ने फ्रांस के कान फ़िल्म समारोह में ग्रां प्री पुरस्कार जीता था।
अभी जारी ‘आजादी का अमृत महोत्सव’ के जलसे के हिस्से के तौर पर लगभग 18 विशेष रूप से क्यूरेटेड फ़िल्में प्रस्तुत की जाएंगी।
महोत्सव निदेशक ने बताया कि ईरानी फ़िल्मकार सुश्री रखशान बानी एतेमाद की अध्यक्षता में अंतर्राष्ट्रीय जूरी इस महोत्सव में भाग लेने के लिए आ रही है।
पहली बार, इफ्फी-52 में आने वालों को पेरिस की मशहूर इमेज और आर्ट्स स्कूल 'गोबलां, लेकोल द लीमाज़' की तीन दिवसीय वर्चुअल मास्टरक्लास में हिस्सा लेने का मौका मिलेगा। इसे नेटफ्लिक्स ने आयोजित किया है और ये इफ्फी के ओटीटी प्लेटफॉर्मों के साथ पहली बार गठजोड़ करने की बदौलत संभव हुआ है। महोत्सव निदेशक ने बताया कि छात्रों को इस मास्टरक्लास में निःशुल्क हिस्सा लेने का मौका मिलेगा।
पहली बार इफ्फी के इतर यहां ब्रिक्स फ़िल्म महोत्सव भी आयोजित किया जा रहा है। इसमें पांच देशों की फ़िल्में पेश करता हुआ एक विशेष पैकेज होगा।
इफ्फी में हिस्सा लेने जा रहे "भविष्य के 75 क्रिएटिव माइंड्स" के बारे में बोलते हुए निदेशक ने बताया कि ये केंद्रीय सूचना एवं प्रसारण मंत्री श्री अनुराग ठाकुर का आइडिया था कि आने वाले कल की प्रतिभाशाली सिनेमाई हस्तियों को इफ्फी का हिस्सा बनने के लिए आमंत्रित किया जाए और सिने प्रेमियों की पीढ़ियों को जोड़ा जाए। उन्होंने कहा, “हमें देश भर से 400 से अधिक आवेदन मिले हैं और हम इससे बहुत अभिभूत हैं। चुने गए 75 आवेदक इफ्फी में हमारे अतिथि के रूप में आएंगे, और उन्हें यहां सभी से मिलने का मौका मिलेगा। उन्हें फ़िल्म उद्योग के विभिन्न क्षेत्रों के फ़िल्मकारों से बातचीत करने का अवसर मिलेगा।”
श्री प्रसाद ने बताया कि इफ्फी के 52वें संस्करण में मशहूर कन्नड़ फ़िल्म अभिनेता पुनीत राजकुमार को श्रद्धांजलि दी जा रही है।
ये इफ्फी बेहद आइकॉनिक अदाकार और पहले 'जेम्स बॉन्ड' सर शॉन कॉनरी को विशेष श्रद्धांजलि देगा।
महोत्सव निदेशक ने बताया कि इफ्फी का शुभारंभ सितारों से सजे उद्घाटन समारोह के साथ शुरू होगा। इसमें सलमान खान, रणवीर सिंह, रितेश देशमुख, जेनेलिया देशमुख, श्रद्धा कपूर और अन्य सितारे शामिल होंगे। इस आयोजन की मेज़बानी करण जौहर और मनीष पॉल करेंगे।
इस प्रेस वार्ता में एंटरटेनमेंट सोसाइटी ऑफ गोवा के वाइस चेयरमैन श्री सुभाष फल देसाई और ईएसजी के सीईओ श्री तारिक थॉमस भी उपस्थित थे।
ये मीडिया वार्ता यहां देखी जा सकती है।